Talve külmimal päeval teeb Õueonu südame soojaks postkastist leitud trükis pealkirjaga "Kingitus". See on kataloog, milles üks Hollandi postifirma pakub selges eesti keeles ja värvilistes piltides müüa ohtralt lilletaimi. Just nimelt taimi, mitte seemneid. Jutt on juures, et tellida tuleks kohe sel nädalal, siis on kaup odavam ka kähku postiga käes. Roosid, viinamarjad, gladioolid ja kes veel kõik. Eriti meeldib Õueonule 30 taimest koosnev kollektsioon,  mille saab vaid 50 euro eest pluss postikulud. Nüüd mõlgutabki ta pead, millisesse aia nurka see taimestik istutada - kas aia äärde suure lumehange otsa või lõdiseva õunapuu alla, kus lund on vähem, ent see-eest on see tihedam. Pole kahtlust, et selline taimekollektsioon muudab Õueonu lumivalge aia juba järgmisel nädalal värviküllaks - on taimede seas ju lupiine ja kellukaid, lavendleid ja ibeeriseid. Suvel võiks need õrnad lilled Eesti külma ilmaga hukka saada, nii et tuleb kiirustada. Pealekauba saab mudeli  ehtsast puust kaevu ja metallist pumbaga. Mille saab lihtsalt lume alla kaevata, et silma ei riivaks.